Einn besti fjaðurvigtarmaður allra tíma , Jose Aldo , fer niður í bantamvigt . Aldo mætir Marlon Moraes í desemberá UFC 245 . Hinn 33 ára gamli Jose Aldo hefur barist í 145 punda ( 66 kg ) fjaðurvigt alla tíð . Nú mun hann í fyrsta sinn fara niður í 135 punda ( 61 kg ) bantamvigt . Hann mætir þá Marlon Moraes þann 14. desember á UFC 245 . Moraes mætti Henry Cejudo síðast á UFC 238 í sumar en tapaði eftir tæknilegt rothögg í 3. lotu . Þetta kemur eflaust á óvart enda var Aldo lengi vel að tala um að fara upp í léttvigt þar sem niðurskurðurinn væri erfiður . Jose Aldo hefur undanfarinn mánuð verið að létta sig og er um 150 pund ( 68 kg ) núna samkvæmt MMA Fighting . Bantamvigtarmeistarinn Henry Cejudo vill ólmur berjast við Aldo en hann þarf að bíða eftir að Aldo mæti Moraes . Bardaginn fer fram á UFC 245 þann 14. desember í Las Vegas en þrír titilbardagar eru þegar á dagskrá á bardagakvöldinu . Kamaru Usman mætir Colby Covington um veltivigtartitilinn , Amanda Nunes mætir Germaine de Randamie um bantamvigtartitil kvenna og Max Holloway mætir Alexander Volkanovski um fjaðurvigtartitilinn .